परंपरागत स्मार्टवॉच की तरह दिखने वाली निसान निस्मो चालक के दिल की धड़कन, तापमान और शरीर से जुड़ी दूसरी गतिविधियों पर निगरानी रखने में सक्षम है.साथ ही यह स्मार्टवॉच कार की औसत रफ़्तार और ईंधन खपत पर नज़र रखने में भी चालक की मदद करती है.विशेषज्ञों का कहना है कि ये कार में कनेक्टिविटी बढ़ाने की दिशा में एक अहम कदम हो सकता है.व्हट कार के मुख्य संपादक चेस हैलेट ने कहा, "कार निर्माताओं का ज़ोर अब कनेक्टिविटी बढ़ाने पर है. कार में इंटरनेट आ रहा है और कंज़्यूमर इलेक्ट्रॉनिक्स घड़ी पर लगाए जा सकने वाले कनेक्शनों की बारी है. निसान ने इस मामले में बाजी मारी है और दोनों को एकसाथ मिला लिया है."निस्मो वॉच को कार में मौज़ूद कम्प्यूटर सिस्टम से जोड़ा जा सकता है ताकि कार के टेलीमेटिक्स और परफॉर्मेंस डेटा पर नज़र रखी जा सके.साथ ही निस्मो का इस्तेमाल करने वाले इस गैजेट के ज़रिए निसान से संदेश हासिल कर सकते हैं.निसान निस्मो को 22 सितंबर तक चलने वाले फ्रैंकफर्ट मोटर शो की शुरुआत से पहले लॉन्च किया गया.यूरोप में निसान के मार्केटिंग कम्यूनिकेशंस जनरल मैनेजर गैरेथ डंसमोर ने कहा, "पहनी जाने वाली तकनीक का प्रचलन तेज़ी से बढ़ रहा है और हम इसका इस्तेमाल कर लाभ उठाना चाहते हैं."हाल के दिनों में कई कंपनियों ने अपनी स्मार्टवॉच बाज़ार में उतारी हैं.सैमसंग ने गैलेक्सी गीयर और सोनी ने स्मार्टवॉच 2 को लॉन्च किया है.चेस हैलेट कहते हैं कि कंज़्यूमर इलेक्ट्रॉनिक्स फर्मों की तुलना में कार कनेक्टेड घड़ियां ज़्यादा फायदेमंद हो सकती हैं.उन्होंने कहा, "कल्पना कीजिए कि किसी सर्द दिन आप कार में बैठने से पहले ही उसे गर्म कर पाएं या बारिश की संभावना के कारण कार की छत बंद कर सकें."गैरेथ डंसमोर के मुताबिक़ निसान लीफ इलेक्ट्रिक कार में पहले ही चालक को मोबाइल फ़ोन के ज़रिए कनेक्ट होने की सुविधा मौजूद है और कंपनी की अगली पीढ़ी की घड़ियों में यह सुविधा उपलब्ध रहेगी.कंपनी की योजना आने वाले दिनों में ऐसी घड़ियां बनाने की है, जो चालक की थकान, उसके ध्यान के स्तर, भावनाओं और हाइड्रेशन स्तर का पता लगा सकेंगी.निस्मो तीन रंगों में मिल सकती है और इसकी बैटरी एक हफ़्ते तक चल सकती है. इसे स्क्रीन पर लगे दो बटनों से नियंत्रित किया जा सकता है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)